****

**ประกาศองค์การบริหารส่วนตำบลธารโต**

**เรื่อง การรับขึ้นทะเบียนคนพิการเพื่อรับเบี้ยความพิการ ประจำปีงบประมาณ พ.ศ.2560**

**.........................................................................**

 ตามระเบียบกระทรวงมหาดไทย ว่าด้วยหลักเกณฑ์การจ่ายเบี้ยความพิการให้คนพิการขององค์กรปกครองส่วนท้องถิ่น พ.ศ.2553 หมวด 2 ข้อ 7 ภายในเดือนพฤศจิกายนของทุกปี ให้คนพิการลงทะเบียนและยื่นคำขอรับเงินเบี้ยความพิการในปีงบประมาณถัดไป ด้วยตนเองต่อองค์กรปกครองส่วนท้องถิ่นที่ตนมีภูมิลำเนา ณ ที่ทำการองค์กรปกครองส่วนท้องถิ่น หรือสถานที่ที่องค์กรปกครองส่วนท้องถิ่นกำหนด เพื่อเป็นข้อมูลในการเตรียมความพร้อมของบประมาณในการดำเนินงาน เรื่องเบี้ยความพิการให้คนพิการ ประจำปีงบประมาณ พ.ศ.2560 นั้น

 เพื่อให้เป็นไปตามระเบียบกระทรวงมหาดไทย ว่าด้วยหลักเกณฑ์การจ่ายเบี้ยความพิการให้คนพิการขององค์กรปกครองส่วนท้องถิ่น พ.ศ.2553 องค์การบริหารส่วนตำบลธารโต จึงขอประกาศคุณสมบัติ หลักเกณฑ์ ผู้มีสิทธิรับเบี้ยความพิการ สามารถยื่นคำร้องขอขึ้นทะเบียนได้ ณ ที่ทำการองค์การบริหารส่วนตำบลธารโต หรือสถานที่ที่องค์การบริหารส่วนตำบลธารโตได้กำหนด ในระหว่างวันที่ 1 – 30 พฤศจิกายน 2558 (ทั้งในวันเวลาราชการและวันหยุดราชการ) ตั้งแต่เวลา 08.30 น. - 16.30 น. พร้อมเอกสารหลักฐานประกอบ โดยกำหนดคุณสมบัติผู้มีสิทธิได้รับ เบี้ยยังชีพดังนี้

**1. คุณสมบัติของผู้มีสิทธิได้รับเบี้ยความพิการ** ต้องเป็นผู้มีคุณสมบัติและไม่มีลักษณะต้องห้าม ดังนี้

 (1) มีสัญชาติไทย

 (2) มีภูมิลำเนาอยู่ในเขตองค์การบริหารส่วนตำบลธารโตตามทะเบียนบ้าน

 (3) มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ

 (4) ไม่เป็นบุคคลซึ่งอยู่ในความอุปการะของสถานสงเคราะห์ของรัฐ

**2. ขั้นตอนการยื่นคำขอและวิธีการพิจารณาคุณสมบัติผู้มีสิทธิได้รับเบี้ยความพิการ**

 คนพิการที่มีคุณสมบัติและไม่มีลักษณะต้องห้ามตามระเบียบกระทรวงมหาดไทย ว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น ให้คนพิการที่มีคุณสมบัติดังกล่าวข้างต้น ยื่นคำขอรับเบี้ยความพิการด้วยตนเอง หรือในกรณีที่คนพิการเป็นผู้เยาว์ซึ่งมีผู้แทนโดยชอบธรรม คนเสมือนไร้ความสามารถ หรือคนไร้ความสามารถ

/ให้ผู้แทนโดย.....

ให้ผู้แทนโดยชอบธรรม ผู้พิทักษ์ หรือผู้อนุบาลแล้วแต่กรณี ยื่นคำขอแทนโดยแสดงหลักฐานการเป็นผู้แทนดังกล่าว ทั้งนี้สำหรับคนพิการ กรณีอื่นซึ่งไม่อาจยื่นคำขอได้ด้วยตนเอง ให้ผู้ดูแลคนพิการยื่นคำขอโดยให้ผู้ที่เชื่อถือได้รับรองสถานะของผู้พิการ แต่ต้องนำหลักฐานของคนพิการและผู้ดูแลคนพิการไปแสดงต่อเจ้าหน้าที่ และผู้บริหารองค์กรปกครองส่วนท้องถิ่นที่ตนเองมีชื่ออยู่ในทะเบียนบ้าน ในระหว่างวันที่ 1 – 30 พฤศจิกายน 2558 (ทั้งในวันเวลาราชการและวันหยุดราชการ) ณ ที่ทำการองค์การบริหารส่วนตำบลธารโต ตั้งแต่เวลา 08.30 น. – 16.30 น.

**3. หลักฐานในการยื่นคำขอขึ้นทะเบียนรับเบี้ยความพิการ** มีดังนี้

 (1) บัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการพร้อมสำเนา

 (2) ทะเบียนบ้านพร้อมสำเนา

 (3) สมุดบัญชีเงินฝากธนาคารพร้อมสำเนา สำหรับกรณีที่ผู้ขอรับเงินเบี้ยความพิการประสงค์ขอรับเงินเบี้ยความพิการผ่านธนาคาร

 (4) บัตรประจำตัวประชาชนของผู้ดูแลคนพิการ กรณีเป็นผู้ยื่นคำขอแทนคนพิการ

จึงประกาศให้ทราบโดยทั่วกัน

 ประกาศ ณ วันที่ 26 เดือนตุลาคม พ.ศ.2558

